**Forskrift om permisjonsreglement for elever ved skoler i Aurskog-Høland kommune, Akershus**

**Hjemmel:** Fastsatt av Kommunestyret i Aurskog-Høland, 26.06.24 med hjemmel i Opplæringsloven (2023-06-09-30), § 2-2.

**§1 Innledning**

Skolene i Aurskog-Høland arbeider hele tiden for å bedre elevenes læringsmiljø og læringsresultater. En forutsetning for å lykkes er blant annet at fraværet blant elevene er så lavt som mulig. Formålet med dette permisjonsreglementet er å holde elevfraværet i skolene i Aurskog-Høland lavt, og å sikre likeverdig behandling av søknader om permisjon. Permisjonsreglementet gjelder for alle kommunens grunnskoler.

Reglementet skal brukes ved behandling av søknader om permisjon fra den pliktige grunnskoleopplæringen. Reglementet gjelder fra 01.08.2024.

**§2 Lovgrunnlag**

Bestemmelsen om elevpermisjon står i opplæringsloven § 2-2 fjerde ledd: *«Kommunen kan gi ein elev permisjon frå skolen dersom eleven får ei opplæring som samla sett er forsvarleg. Kommunen gir forskrift om permisjon frå skolen.»*

**§3 Fravær på helligdager**

Det er egne regler for permisjon på helligdager. Medlemmer av trossamfunn utenfor Den norske kirke har rett til permisjon på sitt trossamfunns helligdager, jf. opplæringsloven § 2-2 femte ledd: «*Ein elev som høyrer til eit anna trussamfunn enn Den norske kyrkja, har rett til permisjon frå skolen dei dagane trussamfunnet har helgedag, dersom foreldra sørgjer for den opplæringa som må til for at eleven skal kunne følgje med i opplæringa på skolen etter fråværet.»*

Foreldre/elev over 15 år må også i slike tilfeller sende søknad om permisjon til skolen.

Opplæringsloven sier ikke noe om hvor mange dager en elev kan få fri i forbindelse med helligdager. Lov om trudomssamfunn og ymist anna § 27 a, setter imidlertid en grense på opptil to dager hvert år.

**§4 Helserelatert fravær**

Reglementet skal ikke benyttes i forbindelse med helserelatert fravær. Når eleven har slikt fravær (for eksempel ved sykdom, legebesøk, tannlegebesøk, opphold på behandlingssenter eller lignende), skal elev/foreldre melde dette til skolen så snart som mulig. Når skolen har fått melding om eller dokumentasjon på helserelatert fravær, skal fraværet registreres som gyldig.

**§5 Vurdering av barnets beste**

Det følger av opplæringsloven § 10-1 at det skal tas hensyn til hva som er det beste for eleven:

«*Ved handlingar og avgjerder som vedkjem elevar, skal kva som er best for eleven, vere eit grunnleggjande omsyn».*

Videre fremkommer elevenes rett til å medvirke i § 10-2:

*«Elevane har rett til medverknad i alt som gjeld dei sjølve etter denne lova, og har rett til å ytre meiningane sine fritt. Elevane skal bli høyrde, og det skal leggjast vekt på meiningane deira etter alder og modning.»*

Elevens rett til å bli hørt skal bli ivaretatt av skolen gjennom søknadsprosessen.

**§6 Saksgang ved søknad om permisjon**

Alle søknader om permisjon skal sendes til elevens skole på søknadsskjema som finnes på kommunens nettsider. Søknad om permisjon skal være skolen i hende i god tid før permisjonsperioden. Skolen ved rektor behandler søknadene fortløpende. For fravær inntil to dager, kan rektor delegere ansvaret for saksbehandling til kontaktlærer.

Skolens avgjørelse om å innvilge eller avslå en søknad om permisjon, er et enkeltvedtak. Dette innebærer blant annet at foreldre/elev har rett til en begrunnelse og til å klage. Dersom elev/foreldre klager på et vedtak, sendes klagen tilbake til skolen for ny vurdering. Dersom skolen opprettholder avslaget, oversendes saken til klagebehandling hos Statsforvalteren i Oslo og Viken.

**§7 Skolens oppfølging ved ugyldig fravær**

Innvilget permisjon er alltid gyldig fravær. Elever som blir borte fra skolen i lengre tid enn innvilget permisjon, eller etter å ha fått avslag på permisjonssøknad, får dette fraværet registrert som ugyldig. Ved ugyldig fravær kan foreldrene risikere straff i form av bøter, dersom fraværet kommer av at de har handlet forsettlig eller uaktsomt. For ungdomsskoleelever kan ugyldig fravær føre til nedsatt orden- eller oppførselskarakter.

Dersom skolen i slike tilfeller ikke vet hvor eleven befinner seg, skal den følge prosedyren i Utdanningsdirektoratets veileder «Barn som ikke møter på skolen».

Elever skrives ut av skolen etter to ukers ugyldig fravær og skoleplassen fristilles for andre elever. Utskriving etter to ukers ugyldig fravær, gjelder også dersom skolen har grunn til å tro at eleven oppholder seg i utlandet.

Dersom eleven kommer tilbake etter utskriving, må foreldre ta kontakt med rektor ved skolen for å skrive eleven inn igjen. Er det ikke plass i elevens klasse, kan eleven tilvises plass i en annen klasse.

**§8 Regler for elevpermisjon i skolene i Aurskog-Høland**

Følgende felles regler gjelder i skolene i Aurskog-Høland for behandling av søknader om permisjon fra den pliktige grunnskoleopplæringen etter opplæringsloven § 2-2

§ 8-1 Barnets beste

Barnets beste skal ligge til grunn for behandlingen av permisjonssøknaden, og elevens synspunkt vil være et av momentene i saken. Det å ivareta barnets rett og plikt til opplæring er et grunnleggende utgangspunkt som anses å være til barnets beste etter opplæringsloven § 10-1, med mindre det foreligger særlige vektige grunner for noe annet.

§ 8-2 Permisjonens lengde

En permisjonssøknad kan enten avslås, innvilges delvis eller innvilges i sin helhet. Det kan maksimalt innvilges permisjon i inntil 10 skoledager i samme periode.

§ 8-3 Forsvarlighetsvurdering (individuell vurdering)

En delvis eller hel innvilgelse kan kun gis dersom det er forsvarlig at eleven får permisjon. Det som er forsvarlig for én elev, er ikke nødvendigvis forsvarlig for en annen. Relevante momenter er:

1. Elevens faglige utvikling
2. Skolens undervisningsopplegg i permisjonstiden
3. Elevens fraværshistorikk
4. Mulighet for ivaretakelse av opplæring i permisjonstiden

§8-4 Unntak fra muligheten til å innvilge permisjon

Det skal ikke innvilges permisjon i perioder med gjennomføring av:

1. Statlige kartleggingsprøver
2. Nasjonale prøver
3. Fagdag /tentamen, muntlig og skriftlig
4. Eksamen, muntlig og skriftlig

Det innvilges som hovedregel ikke permisjon første skoleuke (5 dager) i forbindelse med skolestart. Dette gjelder på alle klassetrinn.

Unntaksvis kan det gis permisjon også i disse periodene dersom søknaden gjelder permisjon for å delta i begravelse eller ved dødsfall i nær familie. Permisjon gis normalt til selve dagen og nødvendig reise til/fra.

§8-5 Dokumentasjon

Skolen kan kreve at nødvendig dokumentasjon fremlegges ved søknadstidspunktet.

**§9 Ikrafttredelse**

Denne kommunale forskriften er vedtatt av kommunestyret i Aurskog-Høland 26.06. 2024 og trer i kraft fra 01.08.2024.